REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/202-19

04. septembar 2019. godine

B e o g r a d

Z A P I S N I K

45. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 3. SEPTEMBRA 2019. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Milija Miletić, Radovan Jančić, Mladen Lukić, Arpad Fremond**,** Marjana Maraš, Nada Lazić, Milorad Mirčić, prof. dr Miladin Ševarlić, Vladimir Đurić kao i Zvonimir Đokić (zamenik Jasmine Obradović).

Sednici nisu prisustvovali članovi Odbora: Jasmina Obradović, Žarko Bogatinović, Aleksandra Jevtić, Miroslav Aleksić i Goran Ješić.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Emina Milakara, v.d. direktorka Uprave za veterinu, Nataša Milić, v.d. direktorka Republičke direkcije za vode, Biljana Petrović, direktorka Uprave za agrarna plaćanja, Bojan Živković, pomoćnik direktora Uprave za agrarna plaćanja, Ljiljana Sovilj i Miodrag Strnad, Uprava za šume i Boban Đurić, načelnik Odeljenja za zdravlje životinja.

Odbor je većinom glasova (11 za, 2 nije glasalo) usvojio sledeći

Dnevni red

1. Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2019. godine ( broj 02-1541/19-2 od 15. jula 2019. godine);
2. Aktuelno stanje u veterini.

Prva tačka dnevnog reda – Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2019. godine ( broj 02-1541/19-2 od 15. jula 2019. godine);

Državni sekretar Ministarstva poljoprivrede, šumarstva i vodoprivrede Željko Radošević je istakao da je u drugom kvartalu 2019. godine Ministarstvo donelo 6 odluka, 23 pravilnika, 1 rešenje, obradilo 105 zahteva za davanje mišljenja na akte drugih državnih organa i organizacija i zahteva pravnih i fizičkih lica za davanje mišljenja u vezi sa primenom zakona i drugih propisa iz oblasti poljoprivrede. Izdato je 69 rešenja o davanju saglasnosti na programe mera podrške za sprovođenje poljoprivredne politike i politike ruralnog razvoja, 2 rešenja o obrazovanju komisija za vođenje postupaka i donošenje rešenja po zahtevu za vraćanje zemljišta, 16 zahteva narodnih poslanika za obaveštavanje i objašnjenje, 5 rešenja o ispunjenosti uslova za obavljanje veterinarske delatnosti.

Na polju bilateralne saradnje potpisano je 3 sporazuma, 2 memoranduma i 2 protokola. Takođe, 8. i 9. aprila 2019. godine održano je prvo zasedanje mešovitog komiteta za saradnju sa UAE; 15. aprila je održana zajednička sednica Vlade RS i Mađarske i pritom se ministar Nedimović sastao sa ministrom poljoprivrede Mađarske Ištvanom Nađem gde se razgovaralo o unapređenju saradnje u oblasti poljoprivrede. Resorni ministar se sastao sa ministrom voda i šuma Rumunije Joanom Denesom u Bukureštu gde se razgovaralo o saradnji dve zemlje u oblasti poljoprivrede. Takođe se sastao i sa zamenikom ministra Generalne uprave carina Narodne Republike Kine u Beogradu kao i sa ministrom poljoprivrede Republike Srpske Borisom Pašalićem u Beogradu gde se razgovaralo o saradnji u oblasti agrarnih plaćanja i fitosanitarne oblasti.

Marijan Rističević je apelovao na predstavnike Ministarstva poljoprivrde, šumarstva i vodoprivrede da u narednom periodu sačine detaljniju Informaciju o radu i da obrate pažnju na vinogradarstvo i vinarski registar. Srbija ima povoljne uslove za bavljenje vinogradarstvom, mogućnost za proizvodnju neograničenog broja kalemova i razvoj vinarija. Ipak, veliki proizvođači kao što su: „Rubin˝, „Vršački vinogradi˝,˶Navip˝ rade sa svega 30% kapaciteta i uvoze vinske destilate i grožđe iz Makedonije. Predsednik Odbora je preporučio da se pronađe rešenje u skladu sa Zakonom o poljoprivrednom zemljištu i da se investicioni planovi prilagode području na kome se nalazi zapušteno poljoprivredno zemljište u državnom vlasništvu, pogodno za razvoj vinogradarstva, kao i da se izradi program olakšica za one prozvođače koji žele da se bave vinogradarstvom i da im država ustupi to zemljište. Takođe, rekao je da Uprava za agrarna plaćanja smanjuje kašnjenja po pitanju isplata subvencija i da očekuje da budu isplaćena prva tri kvartala iz 2019. godine.

U diskusiji su učestvovali narodni poslanici: Marijan Rističević, Milija Miletić, Milorad Mirčić i prof. dr Miladin Ševarlić.

Odbor je većinom glasova (9 za, 1 uzdržan, 2 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za drugi kvartal 2019. godine i odlučio da je prihvati.

Druga tačka dnevnog reda - Aktuelno stanje u veterini

Emina Milakara, v.d. direktorka Uprave za veterinu izjavila je da je virus afričke kuge svinja registrovan u četiri naseljena mesta: zaseok Rabrovac šume, Rabrovac, Velika Krsna (Mladenovac) i Kusadak (Smederevska Palanka). Sa virusom se oko dve godine već bore zemlje u okruženju, pa je Srbija u pograničnim predelima pojačala mere kontrole putnika, vozila i zabranila unos prerađevina od mesa koje nije termički tretirano. Prvi slučaj pojave virusa zabeležen je na malom gazdinstvu u srcu Srbije. Bolest je spora i podmukla, praćena temperaturom, uvećanom slezinom, krvarenjem, ali može biti bez vidljivih simptoma. Period inkubacije traje i do 40 dana. Meso zaražene životinje nije štetno po zdravlje čoveka. Međutim, problem su sporedni proizvodi koji nastaju nakon klanja koji se bacaju na neadekvatnim mestima u područjima gde je nezaražena populacija. Svaka farma treba da ima svoje protokole o biosigurnosnim merama i mesto na kome će u slučaju bolesti vršiti zakopavnje leševa zaraženih životinja. Izvršenim nadzorom nad populacijom divljih svinja nije otkriveno postojanje virusa. Za sada se Srbija uspešno nosi sa ovim problemom, ali mora biti na oprezu, jer je situacija u okruženju katastrofalna.

Marijan Rističević konstatovao je da se širenje virusa afričke kuge svinja poklapa sa turističkom sezonom. Podsetio je da se Srbija uspešno izborila sa bolešću nodularnog dermatitisa. Takođe, Srbija se svake dve - tri godine suočava sa problemom klasične kuge svinja i potrebno je da se utvrdi koje veterinarske stance nisu sprovele program mera zaštite od klasične kuge svinja i koji poljoprivrednici su odbili da vakcinišu svinje i adekvatno ih sankcionišu.

U diskusiji su učestvovali narodni poslanici: Marijan Rističević i Milija Miletić.

Nakon rasprave o drugoj tački dnevnog reda, Odbor je većinom glasova (8 za, 1 uzdržan) doneo sledeći

Z a k lj u č a k

Odbor preporučuje da se preduzmu najozbiljnije mere i aktivnosti na suzbijanju zaraznih boleti.

Pošto drugih pitanja i predloga nije bilo, sednica je zaključena u 13,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević